CBSE, ICSE କୋର୍ସ ହ୍ରାସ ପରେ ଦ୍ୱନ୍ଦ୍ୱରେ ଓଡ଼ିଆ ମିଡିୟମ୍ ଛାତ୍ରଛାତ୍ରୀ\nCBSE, ICSE କୋର୍ସ ହ୍ରାସ ପରେ ଦ୍ୱନ୍ଦ୍ୱରେ ଓଡ଼ିଆ ମିଡିୟମ୍ ଛାତ୍ରଛାତ୍ରୀ\nଭୁବନେଶ୍ୱରଃ କରୋନା-ଶିକ୍ଷା-କ୍ୟାରିୟର । ସମସ୍ତଙ୍କ ମନରେ ପ୍ରଶ୍ନ, କେବେ ଖୋଲିବ ସ୍କୁଲ ? କେବେ ଆରମ୍ଭ ହେବ ପାଠପଢ଼ା ? ସିବିଏସଇ ପରି ମାଧ୍ୟମିକ ଓ ଉଚ୍ଚ ମାଧ୍ୟମିକ ପାଠ୍ୟକ୍ରମରେ ହେବ କି କାଣ୍ଟଛାଣ୍ଟ ? ନୂଆ ଶିକ୍ଷାବର୍ଷ ଆରମ୍ଭ ହେବ ନା ସେହି ପୂରୁଣା ଶିକ୍ଷାବର୍ଷ ଆଧାରରେ ହେବ ପାଠପଢ଼ା ? ଏହାକୁ ନେଇ ଚିନ୍ତାରେ ଛାତ୍ରଛାତ୍ରୀ ଓ ଅଭିଭାବକ । ଲକଡାଉନ ଯୋଗୁ ସ୍କୁଲ ବନ୍ଦ ରହିଥିବା ବେଳେ ସିବିଏସଇ 9ମରୁ ଦ୍ୱାଦଶ ପର୍ଯ୍ୟନ୍ତ ପାଠ୍ୟକ୍ରମକୁ 25 ରୁ 30 ପ୍ରତିଶତ ହ୍ରାସ କରିଛି । ପଠାପଢାରୁ ପିଲାଙ୍କୁ ଚାପମୁକ୍ତ କରିବା ପାଇଁ ସିବିଏସଇ ବୋର୍ଡ ପକ୍ଷରୁ ଏଭଳି ପଦକ୍ଷେପ ନିଆଯାଇଥିବା ବେଳେ ଏବେ ବିଦ୍ୟାଳୟ ଓ ଗଣଶିକ୍ଷା ବିଭାଗ କଣ ପଦକ୍ଷେପ ନେଉଛନ୍ତି ତା ଉପରେ ସମସ୍ତଙ୍କ ନଜର ରହିଛି ।\nସେପଟେ ଅଗଷ୍ଟ ମାସରେ ପରିସ୍ଥିତି ଦେଖି ସ୍କୁଲ ଖୋଲିବା ପାଇଁ ନିଷ୍ପତ୍ତି ନିଆଯିବା ସହ ପାଠ୍ୟକ୍ରମରେ କାଣ୍ଟଛାଣ୍ଟ ହେବ କି ନାହିଁ ତା ଉପରେ ବିଚାର କରାଯିବ ବୋଲି କହିଛନ୍ତି ବିଭାଗୀୟ ମନ୍ତ୍ରୀ ସମୀର ରଞ୍ଜନ ଦାଶ । କେବଳ 30 ପ୍ରତିଶତ ନୁହେଁ ବରଂ ଆବଶ୍ୟକ ପଡ଼ିଲେ 50 ପ୍ରତିଶତ ପାଠ୍ୟକ୍ରମ ହ୍ରାସ କରାଯିବ ବୋଲି ସୂଚନା ଦେଇଛନ୍ତି ବିଭାଗୀୟ ମନ୍ତ୍ରୀ ।\nଅନ୍ୟପଟେ ଜାତୀୟ ଶିକ୍ଷା ବୋର୍ଡ ବିଭିନ୍ନ ପ୍ରକାରର ପଦକ୍ଷେପ ନେଉଥିବା ବେଳେ ଓଡିଶା ବୋର୍ଡ ଯଥାଶୀଘ୍ର ପଦକ୍ଷେପ ନେବା ଉଚିତ ବୋଲି ମତ ଦେଇଛନ୍ତି ଶିକ୍ଷାବିତ । ପିଲାଙ୍କୁ ଚାପମୁକ୍ତ କରିବା ପାଇଁ ଆବଶ୍ୟକ ଅନୁଯାୟୀ ପାଠ୍ୟକ୍ରମ ହ୍ରାସ କରିବା ଉଚିତ ବୋଲି ମତ ଦେଇଛନ୍ତି ଶିକ୍ଷାବିତ । ସେପଟେ ଏହାକୁ ନେଇ ସରକାରଙ୍କ ଉପରେ ପ୍ରଶ୍ନ ଉଠେଇଛନ୍ତି ଓଷ୍ଟା ସମ୍ପାଦକ ପ୍ରକାଶ ମହାନ୍ତି । ଯଥାଶୀଘ୍ର ବୈଷୟିକ କମିଟି ଡକାଯାଇ ପାଠ୍ୟକ୍ରମ ହ୍ରାସ ଉପରେ ଆଲୋଚନା କରିବା ଉଚିତ । ଏହା କରାନଗଲେ ଛାତ୍ରଛାତ୍ରୀ, ଅଭିଭାବକ ଓ ଶିକ୍ଷକଙ୍କ ଉପରେ ଅଧିକ ଚାପ ପଡ଼ିବ ବୋଲି ଓଷ୍ଟା ସମ୍ପାଦକ କହିଛନ୍ତି ।\nସ୍କୁଲ ପାଠପଢ଼ାର 210 ଦିନ ଭିତରୁ ପ୍ରଭାବିତ ହେଲାଣି 84 ଦିନ । ତେବେ ବାକି 126 ଦିନରେ ସମସ୍ତ ପାଠ୍ୟକ୍ରମ ସରିବ ନା କାଣ୍ଟଛାଣ୍ଟ କରି ପାଠପଢା ଆରମ୍ଭ କରାଯିବ ସେନେଇ ଏବେ ଆରମ୍ଭ ହୋଇଯାଇଛି ସସପେନ୍ସ । ଆଉ ସେପଟେ ଦ୍ୱନ୍ଦ୍ୱରେ ଛାତ୍ରଛାତ୍ରୀ, ଅଭିଭାବକ ଓ ଶିକ୍ଷକ ।
